KLASA: 034-05/24-01/12

URBROJ: 711-02-01/06-2024-2

Zagreb, 02. veljače 2024.

**MARIJO BEKIĆ**

Ravnatelj Opće bolnice Dubrovnik

**Predmet: mišljenje na zahtjev obveznika Marija Bekića,**

- daje se

Povjerenstvo za odlučivanje o sukobu interesa (dalje: Povjerenstvo) dana 25. siječnja 2024. pod oznakom KLASA: 034-05/24-01/12, URBROJ:2024-1, zaprimilo je zahtjev za davanjem mišljenja koji je podnio obveznik Marijo Bekić, ravnatelj Opće bolnice Dubrovnik.

U podnesenom zahtjevu obveznik navodi da od 11. svibnja 2016. godine obnaša dužnost ravnatelja Opće bolnice Dubrovnik te postavlja upit smije li istodobno obnašati dužnost predsjednika Upravnog vijeća ili dužnost člana Upravnog vijeća u Centru za pružanje usluga u zajednici za djecu s poteškoćama u razvoju i osobe s invaliditetom Dubrovnik. Zaključno je naveo da je navedeni Centar u fazi osnivanja, a da će osnivač biti Ministarstvo rada, mirovinskog sustava, obitelji i socijalne politike.

Povodom navedenog zahtjeva, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“ 143/21-u daljnjem tekstu: ZSSI) na 39. sjednici održanoj 02. veljače 2024. godine, obvezniku daje mišljenje, kako slijedi.

Člankom 18. stavkom 1. ZSSI-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima. Stavkom 2. istog članka propisano je da iznimno obveznici mogu biti članovi dvaju nadzornih odbora povezanih trgovačkih društava, ali bez prava na naknadu te članovi u najviše do dva upravna vijeća ustanova odnosno nadzorna odbora izvanproračunskih fondova koji su od posebnog državnog interesa odnosno od posebnog interesa za jedinicu lokalne i područne (regionalne) samouprave, osim ako posebnim zakonom nije određeno da je obveznik član upravnog vijeća ustanove odnosno nadzornog odbora izvanproračunskog fonda po položaju. Nadalje, člankom 18. stavkom 3. propisano je da Hrvatski Sabor utvrđuje popis pravnih osoba od posebnog državnog interesa, na prijedlog Vlade Republike Hrvatske, dok je stavkom 4. propisano da predstavničko tijelo jedinice lokalne odnosno područne (regionalne) samouprave utvrđuje popis pravnih osoba od posebnog interesa za tu jedinicu. Također, propisano je da za članstvo u upravnim vijećima ustanova odnosno nadzornim odborima izvanproračunskih fondova obveznik nema pravo na naknadu osim prava na naknadu putnih i drugih opravdanih troškova.

Sukladno članku 18. stavku 2. ZSSI-a, Povjerenstvo prije svega ukazuje obvezniku da da je ustanova Centar za pružanje usluga u zajednici za djecu s poteškoćama u razvoju i osobe s invaliditetom Dubrovnik još u procesu osnivanja, kako to obveznik i sam navodi. Slijedom toga, Povjerenstvo nema saznanja hoće li navedena ustanova biti proglašena ustanovom od posebnog državnog interesa odnosno posebnog interesa za jedinicu lokalne i područne (regionalne) samouprave te stoga obveznik u ovom trenutku ne može obnašati dužnost predsjednika ili člana upravnog vijeća navedene ustanove. Povjerenstvo također ukazuje obvezniku, da ukoliko navedena ustanova bude proglašena ustanovom od posebnog interesa na temelju odluke Hrvatskog sabora ili predstavničkog tijela jedinice lokalne ili područne (regionalne) samouprave, u tom će slučaju obveznik moći, istodobno uz obnašanje dužnosti ravnatelja Opće bolnice Dubrovnik obnašati i dužnost koja se odnosi na članstvo u upravnom vijeću naprijed navedene ustanove, a sve sukladno citiranoj odredbi članka 18. stavka 2. ZSSI-a, ali bez prava na naknadu za dužnost u Upravnom vijeću, osim prava na naknadu putnih i drugih opravdanih troškova.

Slijedom navedenog Povjerenstvo je dalo mišljenje kako je navedeno.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznik Marijo Bekić, elektroničkom dostavom
2. Objava na internetskoj stranici Povjerenstva
3. Pismohrana